o uporabi Uredbe (ES) št. 1049/2001 o dostopu javnosti do dokumentov Evropskega parlamenta, Sveta in Komisije v letu 2017

Uvod

Evropska komisija je bila leta 2017 še naprej močno zavezana večji preglednosti in odgovornosti. Eden izmed načinov, s katerim ju želi zagotoviti, je spodbujanje učinkovitega uresničevanja pravice dostopa do dokumentov institucij EU. Ta pravica je določena v členu 42 Listine EU o temeljnih pravicah, členu 15(3) Pogodbe o delovanju Evropske unije in v Uredbi (ES) št. 1049/2001 o dostopu javnosti do dokumentov Evropskega parlamenta, Sveta in Komisije .

Širši program preglednosti

Evropska komisija je sprejela več pomembnih ukrepov za povečanje preglednosti svojih postopkov priprave zakonodaje in izvajanja politike, tudi v okviru svojih stikov z deležniki in lobisti.

Evropska komisija je leta 2017 še naprej izvajala svojo agendo za boljše pravno urejanje, ki je namenjena boljšemu in preglednejšemu delovanju Evropske unije, pri čemer se je osredotočila predvsem na preprostejše ukrepanje, in to samo na področjih, pomembnih za državljane. Od leta 2017 se poskušajo v programu Komisije za ustreznost in uspešnost predpisov (REFIT) ugotoviti priložnosti za poenostavitev in znižanje nepotrebnih stroškov, vselej ko Evropska komisija predlaga revizijo obstoječega predpisa. Pobude, ki izhajajo iz tega dela, so vsako leto vključene v delovni program Komisije, spremljati pa jih je mogoče v pregledu stanja programa REFIT.

Evropska komisija se v okviru programa REFIT posebej osredotoča na področja, na katerih podjetja in drugi deležniki vidijo previsoke stroške in prevelika bremena. V ta namen je vzpostavila spletni portal, na katerem lahko vsakdo poda predloge in prejme nasvete od strokovne skupine na visoki ravni (platforma REFIT). Od svoje ustanovitve je platforma REFIT sprejela 58 mnenj, ki temeljijo na več kot 280 javnih predlogih za uspešnejšo in učinkovitejšo zakonodajo EU.

Aprila 2016 so se zadevne tri institucije dogovorile o Medinstitucionalnem sporazumu o boljši pripravi zakonodaje. Leta 2017 so zadevne institucije nadaljevale delo v zvezi s konceptom prihodnje skupne zakonodajne zbirke podatkov, predvidene v sporazumu. Ker je koncept dogovorjen, zdaj potekajo prizadevanja za opredelitev podrobnih specifikacij in začetek razvoja prihodnjega orodja, ki bo uporabniku prijazen portal, namenjen širši javnosti, ki zagotavlja enostaven dostop do informacij o tekočih zakonodajnih postopkih, predstavljenih v časovnem okviru, in povezave do podrobnejših virov.

Od decembra 2017 je na voljo novi spletni medinstitucionalni register delegiranih aktov . Je skupno orodje Evropske komisije, Evropskega parlamenta in Sveta Evropske unije, ki zagotavlja celovit pregled življenjskega cikla delegiranih aktov, od njihovega načrtovanja, ki poteka pri Evropski komisiji, do njihove objave v Uradnem listu. S tem se poveča preglednost postopka priprave in sprejetja delegiranih aktov ter nadzora nad njimi, deležnikom, ki jih zanimajo tovrstni akti, pa služi kot točka „vse na enem mestu“.

Evropska komisija je leta 2017 dodatno izboljšala register strokovnih skupin, zlasti tako, da je dodala nov namenski oddelek o skupinskih sestankih, ki dokumente prikazuje bolj urejeno in uporabniku prijazno. Poleg tega so bile okrepljene sinergije med registrom strokovnih skupin in registrom za preglednost z zagotavljanjem samodejnega prenosa podatkov o članstvu strokovnih skupin.

Hkrati register za preglednost še naprej stalno raste in trenutno vsebuje več kot 11 000 vnosov, med letom 2017 se mu je tako pridružilo več kot 2 430 novih subjektov , ki so vsi sprejeli skupni kodeks ravnanja. Register za preglednost je danes eden največjih tovrstnih registrov na svetu.

Za izboljšanje splošne kakovosti podatkov in uporabniške izkušnje je bila razvita in izvedena nova, inovativna rešitev informacijske tehnologije. Poleg tega register za preglednost od decembra 2017 samodejno zagotavlja informacije o strokovnih skupinah Komisije , v katere so imenovani registracijski zavezanci, pridobljene iz registra strokovnih skupin Komisije in drugih podobnih skupin .

V okviru predloga Evropske komisije za nov medinstitucionalni sporazum o obveznem registru za preglednost je Evropski parlament sprejel svoj pogajalski mandat 15. junija 2017 , Svet Evropske unije pa je mandat sprejel 6. decembra 2017 . Pod estonskim predsedstvom Sveta Evropske unije sta bila 6. septembra 2017 in 12. decembra 2017 organizirana dva medinstitucionalna orientacijska sestanka. Politični predstavniki iz zadevnih treh institucij so se dogovorili, da se bodo pogajanja o obveznem registru EU za preglednost začela na začetku leta 2018. Po pripravljalnih sestankih na tehnični ravni je bil prvi politični sestanek organiziran 16. aprila 2018.

Preglednost v zvezi z etiko komisarjev in nekdanjih komisarjev se zagotavlja prek namenskega spletišča Europa .

Predsednik Evropske komisije Jean-Claude Juncker je ob letnem govoru o stanju v Uniji v letu 2017 napovedal nov kodeks ravnanja za člane Komisije . Posodobljena pravila postavljajo nove standarde za etična pravila v Evropi. Novi kodeks ravnanja je nadaljevanje prizadevanj predsednika Junckerja za večjo preglednost od začetka njegovega mandata, z njim pa se je obdobje „mirovanja“ podaljšalo z 18 mesecev na dve leti za nekdanje komisarje in na tri leta za predsednika Komisije. Posodobitev poleg tega določa jasnejša pravila in višje etične standarde ter uvaja večjo preglednost na številnih področjih. Novi kodeks je začel veljati 1. februarja 2018.

Evropska komisija se je 12. septembra 2017 v zvezi s proaktivno preglednostjo zaradi številnih zahtev, prejetih za dostop do dokumentov o stroških službenih potovanj komisarjev, odločila , da vsaka dva meseca za vsakega svojega člana objavi pregled stroškov službenih potovanj. Redni pregledi zajemajo vsa službena potovanja, razen če bi objava teh informacij ogrožala varstvo javnega interesa, kar zadeva javno varnost, obrambne in vojaške zadeve, mednarodne odnose ali finančno, denarno ali gospodarsko politiko Unije ali države članice. Prvi pregledi so bili objavljeni konec februarja 2018.

Evropska komisija je kot del svoje zavezanosti preglednosti v novi trgovinski strategiji EU „Trgovina za vse“ pogajalska besedila in poročila zadnjega kroga v zvezi z veljavnimi trgovinskimi sporazumi EU in tekočimi trgovinskimi pogajanji z državami, ki niso članice EU, objavila na namenskem spletišču.

Evropska komisija se je odločila tudi, da bo sprejela splošen pristop k preglednosti in zagotovila maksimalno odprtost v pogajalskem procesu z Združenim kraljestvom na podlagi člena 50 Pogodbe o Evropski uniji. To je poudarila tudi v Sporočilu o napredku pri pogajanjih z Združenim kraljestvom na podlagi člena 50 Pogodbe o Evropski uniji, kjer je potrdila, da so „ta pogajanja [...] najbolj pregledna pogajanja doslej“. Evropska komisija je leta 2017 na namenskem spletišču proaktivno objavila številne pomembne dokumente, kot so osnutki pogajalskih izhodišč za določene pogajalske teme, dokumenti o stališčih EU, dnevni redi krogov pogajanj, skupne tehnične opombe EU/Združenega kraljestva, skupno poročilo o napredku v prvi fazi pogajanj in osnutek sporazuma o izstopu.

Dostop do dokumentov

V okviru širšega programa preglednosti je pravica dostopa do dokumentov pomemben del zavezanosti Evropske komisije preglednosti. Evropska komisija je po posebnih zahtevah, prejetih na podlagi Uredbe (ES) št. 1049/2001, zagotovila dostop do svojih dokumentov, poleg tega je tudi proaktivno in na uporabnikom prijazen način objavljala najrazličnejše informacije in dokumente v svojih številnih javnih registrih in na spletnih straneh.